La sala Kakkerlakken acull la 2ª edició de la Muestra de Teatro En Abril Palabras Mil
04 d’abril 2018

La delegació de Cultura de l'Ajuntament de Sagunt col·labora amb la sala Kakkerlakken del Port de Sagunt en la II Muestra de Teatro En Abril Palabras Mil, un cicle de teatre, poesia i música en què es representaran, del 14 d'abril al 6 de maig, obres que abastaran des del període medieval fins al Segle d'Or.

El regidor de Cultural, José Manuel Tarazona, destaca la importància que noves sales i espais escènics “**es consoliden i formen part de l'estructura i vertebració cultural del nostre poble**”. El cicle que es presenta, conta Tarazona, “**ens portarà durant este mes d'abril a una etapa històrica clau en la literatura universal, a més de tindre en compte el protagonisme de la dona com a eix destacat, plasmat en diferents cultures existents en eixa època i l'ús variat de registres artístics i expressius**”. El delegat de Cultura ha donat l'enhorabona a Nebelteatro per esta iniciativa emprenedora així com per “**consolidar la sala Kakkerlakken del Port de Sagunt que enriqueix la vida cultural del municipi**”.

![](/es-va/Actualidad/Pagines/muestra-teatro-kakkerlakken.aspx)  
![](/media/adobzdg2/98-abril-palabras-mil-prensa-1-modelo-2_cuerpo.jpg)  
  

El cicle començarà el dissabte 14 d'abril amb l'obra _Amor de oro_ per part de Nebelteatro, a les 20 hores. Esta representació farà que l'espectador passege pel barri de les Lletres, per les tavernes on escrivien Góngora i Quevedo o pel teatre de Lope de Vega i grave en el seu pensament els meravellosos quitaments verbals entre Góngora i Quevedo, entre Lope i Góngora o les famosíssimes comèdies de Lope. La proposta escènica se centra en estos tres autors que formen ja part dels estels del firmament de la literatura universal. Poesia i teatre amb escenes de _La discreta enamorada_ i _La Dama Boba_ en esta lectura dramatitzada i interpretada per Nebelteatro. La representació es repetirà el diumenge 15 d'abril a la mateixa hora.

El dissabte 21 i el diumenge 22 d'abril, a les 20 hores, serà el torn de la dramaturga, directora i actriu, Antonia Bueno, que posarà en escena l'espectacle _Tr__ilogía de mujeres medievales_, un treball on l'espectador viatja a la Hispània cristiana, a l'Al-Andalus musulmà i a la Sefarad jueva de la mà dels seus protagonistes, Sancha, Zahra i Raquel, interpretades per la pròpia Antonia Bueno, en companyia de les músiques, imatges i aromes de l'època. L'espectacle ha sigut representat entre altres llocs en el Festival de Teatre d'Elx, en el Castell de Peníscola, en la Llotja de València, en la Fundación Tres Culturas de Sevilla, en l'Austin Collage de Texas, en el Museu Sefardí de Girona, en el Festival de La Havana o en  la Setmana Espanyola de Nüremberg.

El muntatge teatral del dissabte 28 i el diumenge 29 d'abril, traslladarà a l'espectador a Anglaterra amb l'obra _María_ _Estuardo_ de Friedrich Schiller. L'adaptació de Dacía Marani, estarà dirigida per Mariola Ponce i explica la història de dos reines atrapades en el temps i en la història. Isabel i María, dos dones condemnades per la societat a renunciar a una part de si mateixa, la feminitat. Els valors femenins no es combinen bé amb el poder, quatre segles després de la decapitació de María Estuardo, la feminitat encara pertorba l'ordre establit de les coses. La producció de StuardasS es representarà els dos dies a les 20 hores.

La companyia Pezenelagua & el último pez presentaran el dissabte 5 de maig a les 20 hores _La peor de todas Juana Inés. Un encuentro con las palabras valientes_, una representació que explica que amb la seua curiositat Sor Juana Inés de la Cruz, una dona valenta avançada a la seua època, va qüestionar les lleis establides, demostrant ser una dona independent, en una societat que no va saber entendre condemnant-la a l'oblit històric. La lectura dramatitzada estarà dirigida per Mariola Ponce amb una creació visual de Cristian Feijóo.

El festival tancarà amb la meravellosa veu d’Elma Sanbeat amb la posada en escena de _Músic__a y Palabras_, un espectacle ple de música i poesia de l'època medieval. Tindrà lloc el diumenge 6 de maig a les 20 hores.​

![](/media/23alphi3/98_c_abril-palabras-mil_02.jpg)  

*   [](http://www.facebook.com/sharer.php?u=https://aytosagunto.es/va/actualitat/la-sala-kakkerlakken-acull-la-2ª-edició-de-la-muestra-de-teatro-en-abril-palabras-mil/ "Facebook")
*   [](http://twitter.com/share?url=https://aytosagunto.es/va/actualitat/la-sala-kakkerlakken-acull-la-2ª-edició-de-la-muestra-de-teatro-en-abril-palabras-mil/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-sala-kakkerlakken-acull-la-2ª-edició-de-la-muestra-de-teatro-en-abril-palabras-mil/ "Linked In")
*   [](mailto:?body=https://aytosagunto.es/va/actualitat/la-sala-kakkerlakken-acull-la-2ª-edició-de-la-muestra-de-teatro-en-abril-palabras-mil/)